Fyns Politi efterlyser med billeder nu en tredje mistænkt for røveriet mod Circle K i Glamsbjerg om morgenen 15. juli.

Der er allerede to varetægtsfængslede i sagen, og den tredje mistænkte er identificeret ved billede fra en natklub i Odense natten til røveriet. Det fremgår af en pressemeddelelse fra Fyns Politi.

Politiet oplyser, at der skal der tages forbehold for farvegengivelsen og lidt størrelsesforvrængning på sort-hvid billederne, men at de ellers er vellignende.

Den mistænkte beskrives som cirka 177 cm høj, almindelig til muskuløs af bygning og vurderes at stamme fra Nordafrika eller et arabisk land i Mellemøsten.

Fyns Politi søger hjælp i offentligheden til endelig og sikker identifikation af den mistænkte.

Vidner, der kan genkende manden, er meget velkomne til at kontakte os på telefon 114, skriver Fyns Politi.

Samtidig opfordrer Fyns Politi den tredje mistænkte til at melde sig selv.